**Odôvodnenie nerozdelenia zákazky na časti**

podľa § 28 ods. 2 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „zákon o verejnom obstarávaní“)

**Názov predmetu zákazky:**

**Zabezpečenie leteckej prepravy pre Ministerstvo zdravotníctva Slovenskej republiky**

Podľa § 28 ods. 1 zákona o verejnom obstarávaní: *„Verejný obstarávateľ a obstarávateľ môžu rozdeliť zákazku alebo koncesiu na samostatné časti, pričom v oznámení o vyhlásení verejného obstarávania, oznámení použitom ako výzva na účasť alebo v oznámení o koncesii určia veľkosť a predmet takýchto častí a uvedú, či ponuky možno predložiť na jednu časť, niekoľko častí alebo všetky časti.“*

Podľa § 28 ods. 2 zákona o verejnom obstarávaní: *„Ak verejný obstarávateľ nerozdelí zákazku na časti, odôvodnenie uvedie v oznámení o vyhlásení verejného obstarávania alebo v správe o zákazke; táto povinnosť sa nevzťahuje na zadávanie koncesie.“*

V súvislosti s obstarávaním predmetu zákazky s názvom **„Zabezpečenie leteckej prepravy pre Ministerstvo zdravotníctva Slovenskej republiky“** verejný obstarávateľ pred samotným vyhlásením zákazky zvažoval vhodnosť rozdelenia predmetu zákazky na časti, avšak s ohľadom na nižšie uvedené skutočnosti, ktoré považuje za relevantné, sa rozhodol daný predmet zákazky nedeliť.

Dôvody, ktoré viedli verejného obstarávateľa k nerozdeleniu predmetu zákazky na časti:

* na relevantnom trhu sú dodávatelia predmetu zákazky, ktorí sú schopní a oprávnení plniť predmet zákazky a predložiť ponuku (čo sa ukázalo v predchádzajúcich plneniach rovnakého predmetu zákazky),
* verejný obstarávateľ pri určení podlimitnej zákazky postupoval v zmysle svojich predchádzajúcich niekoľkoročných skúseností a dospel k záveru, že rozdelením zákazky by bolo pre neho nehospodárne z pohľadu efektivity, takže predloženie ponuky na celý predmet zákazky v danom verejnom obstarávaní z hľadiska ekonomickej kontinuity a funkčného celku poskytovaných služieb je efektívnejšie predmet zákazky nerozdeliť, na základe uvedeného tak budú verejné financie využité efektívnejším, účinným a transparentným spôsobom,
* pri zabezpečovaní týchto služieb je pre verejného obstarávateľa jednoduchšie komunikovať s jedným poskytovateľom, ako oslovovať viacerých potenciálnych poskytovateľov, čo by znamenalo zvýšenú administratívnu náročnosť pri zabezpečení požadovaných služieb, hlavne pri aktivitách, ktoré môžu byť z časového hľadiska neočakávané, pričom pri niektorých neočakávaných aktivitách bude potrebné urgentné plnenie predmetu zákazky súbežne,
* jednotlivé služby v niektorých aktivitách verejného obstarávateľa spolu súvisia svojimi charakteristikami a povahou a tvoria ucelenú časť, a to najmä z hľadiska časovej, vecnej a miestnej súvislosti obstarávaných zákaziek, tzn. majú rovnakú alebo podobnú lehotu plnenia zákazky, rovnané miesto plnenia a vecne sa týkajú rovnakého alebo podobného obsahu,
* nerozdelenie predmetu zákazky vzhľadom na charakter predmetu zákazky je v súlade s princípom hospodárnosti, efektívnosti, nediskriminácie hospodárskych subjektov a čestnej hospodárskej súťaže.

So zreteľom na efektívnosť, kvalitu a hospodárnosť je verejný obstarávateľ presvedčený, že jediným spôsobom ako dosiahnuť, aby aktivita verejného obstarávateľa z hľadiska využitia uvedených služieb, ktoré tvoria predmet zákazky tohto verejného obstarávania prebehla bez komplikácii je nerozdelenie zákazky na časti. Preto sa verejný obstarávateľ rozhodol predmet zákazky nedeliť a zachovať ho v celistvom stave.